Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az ügyvédekről szóló 1998. évi XI. törvény 1998. július
Paragraph Index: 522

6. Az OBH 7352/1997. számú ügy panaszosától ellopták gépkocsiját. A lopást követően a gépjárművet motorszám és alvázszám cserével — a Miskolci OLTIMPEX Kft. közvetítésével — egy magánszemélynek eladták. Utóbbitól a gépkocsit rövidesen eltulajdonították, majd egy másik személy megvette. Az újabb vevőtől végül a rendőrség a gépkocsit lefoglalta. A Miskolci Rendőrkapitányság a lefoglalás megszüntetésekor a gépkocsit nem a panaszosnak, mint eredeti tulajdonosnak adta ki, hanem a panaszostól történt lopást követő első vevőnek. A Miskolci Városi Ügyészség a rendőri szerv ezen döntését helyben hagyta, arra hivatkozva, hogy a gépjárműnek az első lopás utáni értékesítése kereskedelmi forgalomban történt, az új vevő nem tudta, hogy az bűncselekmény elkövetéséből származik, tehát jogszerűen került a személygépkocsi birtokába. Az állampolgári jogok országgyűlési biztosa általános helyettese álláspontja szerint az ügyben nem tisztázták, hogy a Kft. a vásárlásról szóló megállapodást bizományosként, illetve tulajdonosként, vagy csupán megbízottként kötötte-e. E körülménynek viszont jelentősége lett volna, mert nem alapozta meg az új vevő tulajdonszerzését, ha a kereskedő pusztán megbízottként járt el. Következésképpen a gépjárművet a lopás előtti eredeti tulajdonosnak, azaz a panaszosnak kellett volna kiadni. Ezért indítványozta a lefoglalást megszüntető határozat törvényességének felülvizsgálatát. A legfőbb ügyész arról tájékoztatta az állampolgári jogok országgyűlési biztosa általános helyettesét, hogy — bár az ügyészi határozat indokolása helytelen volt — a gépkocsit az arra jogcímmel rendelkező személy kapta vissza, a panaszos pedig polgári perben érvényesítheti jogosnak vélt kárigényét.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes